b"\n_START_ARTICLE_\nRectoria de Sant Cugat Sesgarrigues\n_START_SECTION_\nDescripci\xc3\xb3\n_START_PARAGRAPH_\nEdifici entre mitgeres de planta baixa, pis i golfes, amb coberta a dues vessants i el carener paral\xc2\xb7lel a la fa\xc3\xa7ana. L'estructura de la fa\xc3\xa7ana, de composici\xc3\xb3 senzilla, presenta com a elements remarcables tots aquells que estructuren les obertures. Els ampits de les finestres s\xc3\xb3n motllurats per sota. Les llindes, tamb\xc3\xa9 motllurades, s\xc3\xb3n d'una sola pe\xc3\xa7a. Els brancals de les finestres i la porta principal s\xc3\xb3n adovellats, i l'arc de mig punt de la porta tamb\xc3\xa9. Damunt de la porta s'obre un balc\xc3\xb3 coronat per un \xc3\xb2cul i en un dels laterals de la fa\xc3\xa7ana hi ha una altra porta d'acc\xc3\xa9s, de dimensions redu\xc3\xafdes, amb estructura de tipologia igual a la de la resta de les obertures.\n_START_SECTION_\nHist\xc3\xb2ria\n_START_PARAGRAPH_\nLa rectoria va ser constru\xc3\xafda segurament al llarg del segle XVII, d'acord amb les diverses inscripcions que apareixen a les obertures. A les finestres trobem les dates 1611 i 1616, a la porta lateral la data 1611 i a la porta d'acc\xc3\xa9s principal la data 1711."